รู้จัก “Zombie Company” บริษัทผีดิบ ในโลกของธุรกิจ
Zombie Company คืออะไร ? ลงทุนแมนจะเล่าให้ฟัง
27 ต.ค. 2565

รู้จัก “Zombie Company” บริษัทผีดิบ ในโลกของธุรกิจ /โดย ลงทุนแมน
พอพูดถึง “Zombie” หลายคนคงจะนึกถึงสิ่งที่อยู่ในภาพยนตร์ ที่คอยไล่กินมนุษย์ แถมยังแพร่เชื้อได้อีกด้วย
แต่จริง ๆ แล้วในโลกของธุรกิจ ก็มีการนำคำนี้มาใช้เช่นกันว่า “Zombie Company” หรือ “บริษัทผีดิบ”
แล้ว Zombie Company คืออะไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
คำว่า “Zombie Company” หรือ “บริษัทผีดิบ” จะถูกใช้เรียก บริษัทที่มีหนี้สินล้นพ้นตัว และไม่มีความสามารถที่จะสร้างกำไร เพื่อนำมาชำระหนี้ได้ 
แต่ยังอยู่ได้ด้วยแหล่งเงินทุน จากรัฐบาลหรือธนาคาร
โดยคำนี้เกิดขึ้นในช่วงทศวรรษ 1990 
นั่นคือช่วง “Lost Decades” หรือ ทศวรรษที่สาบสูญ ของประเทศญี่ปุ่น เนื่องจากการแตกของฟองสบู่ราคาสินทรัพย์
หนึ่งในบริษัทที่ได้รับผลกระทบจากเหตุการณ์ในครั้งนั้น ก็คือ Daiei ซูเปอร์มาร์เก็ตรายใหญ่ของญี่ปุ่น ที่ประสบปัญหาฐานะทางการเงินอย่างหนัก
ขณะที่บริษัทรายนี้ก็มีการอุ้มพนักงานไว้เกือบ 100,000 คนด้วย
โดยกระทรวงการคลังของญี่ปุ่นมองว่า 
หากปล่อยให้บริษัทรายนี้ล้มลง จะทำให้ผลกระทบกระจายออกไปเป็นวงกว้าง
จึงจำเป็นต้องอัดฉีดเงินเข้ามาเพิ่มสภาพคล่อง ให้แก่บริษัทรายนี้เป็นจำนวนมาก
ตัดกลับมาที่ปัจจุบัน หลังจากที่ทั่วโลกต้องเผชิญกับการแพร่ระบาดของโควิด 19 ส่งผลให้ Zombie Company เหล่านี้ มีจำนวนเพิ่มขึ้นเป็นอย่างมาก
โดยเมื่อไม่นานมานี้ Goldman Sachs สถาบันการเงินรายใหญ่ของโลก ประเมินว่า ราว 13% ของบริษัทที่จดทะเบียนในสหรัฐอเมริกานั้น มีสถานะเป็น Zombie Company
คำถามที่น่าสนใจคือ Zombie Company นั้น มีผลกระทบต่อเศรษฐกิจอย่างไรบ้าง ?
ต้องบอกว่า ในทางเศรษฐศาสตร์ ภายใต้ระบบเศรษฐกิจเสรีนั้น กลไกตลาดจะทำงานอย่างมีประสิทธิภาพสูงสุด และจะก่อให้เกิดการใช้ทรัพยากร อย่างมีประสิทธิภาพมากที่สุดด้วย
พูดง่าย ๆ ว่า หากบริษัทสามารถใช้ทรัพยากร ในการผลิตสินค้าหรือบริการ ให้เป็นไปอย่างคุ้มค่า
ก็มักจะมีความสามารถในการทำกำไรสูงตามไปด้วย
ในทางกลับกัน Zombie Company มักจะไม่สามารถใช้ทรัพยากร ในการผลิตสินค้าหรือบริการ ให้เป็นไปอย่างคุ้มค่า ทำให้บริษัทต้องเจอกับปัญหาขาดทุนต่อเนื่อง สุดท้ายหากปรับตัวไม่ได้ ก็ควรต้องล้มหายออกจากอุตสาหกรรมไป
ซึ่งการให้ความช่วยเหลือ และสนับสนุนแหล่งเงินทุน ให้กับ Zombie Company ก็จะทำให้บริษัทขาดแรงจูงใจในการปรับตัว
นอกจากนี้ยังสร้างความเสียหาย ต่อภาพรวมของการแข่งขันในอุตสาหกรรมอีกด้วย
เพราะว่า Zombie Company ยังคงมีกำลังการผลิตส่วนเกินอยู่ อาจทำให้เกิดปัญหาการตัดราคา จนไปทำให้บริษัทที่ยังมีความสามารถในการแข่งขัน ต้องออกจากอุตสาหกรรมไป
รวมไปถึงยังเป็นอุปสรรคในการเข้ามาของบริษัทใหม่อีกด้วย
อ่านมาถึงตรงนี้ เราน่าจะพอเข้าใจแล้วว่า Zombie Company นั้น ถือเป็นตัวการที่ทำให้ระบบเศรษฐกิจมีปัญหา
ดังนั้น หากธุรกิจใดที่ไม่สามารถจะช่วยเหลือได้แล้ว ก็อาจต้องปล่อยให้ล้มไปบ้าง
เพราะการพยายามรั้งธุรกิจที่ไปไม่ไหวแล้ว
ผลลัพธ์ที่ตามมาอาจได้ไม่คุ้มเสีย
สุดท้ายก็อาจเป็นปัญหาลุกลามไปยังบริษัทที่ยังมีศักยภาพ 
ไม่ต่างกับสิ่งที่เราเห็นในภาพยนตร์ ที่เหล่า Zombie ได้แพร่เชื้อด้วยการกัดกินมนุษย์ ให้กลายเป็น Zombie ตัวต่อไป..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-